In nomine Domini, amen. Anno incarnationis ejusdem millesimo trecentesimo primo, indictione XIIIIa, die lune post octobas apostolorum Petri et Pauli, per presens publicum instrumentum cunctis appareat evidenter quod, in presentia mea Petri de Montebeligardi.., notarii, et testium infra scriptorum, propter hoc personnaliter constitutis illustri viro domino Johanne de Cabilone, domino de Allato, ex una parte, et Guillermo de Sancta Cruce, domino Longepetre, domicello, ex altera, dictus Guillermus... ante portam castri Montisrivelli, recognovit sponte se tenere, pro se et nomine suo et nomine Guillermete, uxoris sue, filie quondam domini Walcherii, domini quondam Montisrivelli, suum castrum de Monterivello jurabile et reddibile a domino Johanne predicto, cui Johanni ibidem sponte tradidit claves dicti castri, et ipsum dominum Johannem, tanquam dominum suum ligium ratione dicti castri, misit im possessionem dicti castri de Monterivello per traditionem clavium dicti castri. Et dicto domino Johanne misso in dicto castro de Monterivello, dictus Guillermus de Sancta Cruce, dominus dicti castri, ad requisitionem dicti domini Johannis, domini sui, precepit incontinenti custodes magne turris et parve turris dicti castri descendere et gentes dicti Johannis in dictis turribus nomine dicti domini Johannis ascendere in easdem. Et hiis peractis, dictus dominus Johannes vigiles et excubias posuit in dicto castro de Monterivello, janitores, portitores et alios officiales necessarios, pro libito sue voluntatis. Et hiis modis dictus Guillermus posuit dictum dominum Johannem suum ligium [dominum] in bona possessione pacifica et quieta de toto castro memorato, sub bona fide domini Johannis, domini sui memorati. Actum ante portam dicti castri de Monterivello, anno, die et indictione quibus supra, presentibus domino Johanne de Bellavavra, domino de Chays, et Humberto de Cuvier, militibus, domino Michaele de Chevrello, legum professore, magistro Stephano dicto Brunier, Pontisalie, jurisperito, Jacobo Poli, Hugone Blondi, de Bleterens, Hugone de La Roche, Johanne dicto Villequet, clericis, Guillermo dicto de Tolonjon, Guillermo de Rayceio, domicellis, familiaribus dicti domini de Sancta Cruce, domini Montisrivelli, et pluribus et infinitis aliis clericis et laycis, testibus ad hoc specialiter vocatis et rogatis. Item postmodum, dicto die, hora vespertina, supervenit apud Montemrivellum vir nobilis dominus Valterus de Montefalcone, dominus de Villafens, coram quo Waltero, domino de Villafans, dictus Guillermus de Sancta Cruce, ad requisitionem dicti domini Johannis de Cabilone, domini sui ligii, recognovit omnia et singula supra scripta vera esse et tota ea confessus est sponte in verbo veritatis, presente me notario infra scripto et presentibus testibus infra scriptis, rogans et requirens dictus Guillermus cum instantia nobiles viros dominum Valterum de Montefalcone, dominum de Villafans, et dominum Johannem de Bellavavra, dominum de Chays, ut ipsi in presenti instrumento publico sigilla sua, una cum sigillo ipsius Guillermi et signo meo notarii infra scripti, apponant in testimonium premissorum. Nos vero Valterus de Montefalcone et Johannes de Bellavavra predicti, ad preces et requisitionem dicti Guillermi, nostra sigilla presenti instrumento publico duximus apponenda. Et ego Guillermus de Sancta Cruce sigillum meum una cum sigillo predictorum Valteri de Montefalcone et Johannis de Bellavavra, nobilium, et signo notarii infra scripti, presenti instrumento apposui, in testimonium premissorum. Actum in aula castri de Monterivello, anno et die quibus supra, presentibus dictis nobilibus, dicto Michaele de Chevrello, legum professore, magistro Stephano Pontisallie, jurisperito, Humberto de Cuvier, milite, domino Johanne de Novo Castro, presbitero, Hugone de Ruppe, Johanne de Villafans, clericis, Guillermo de Tolonjon, Guillermo de Rayceyo, Stephano dicto Sinart [de Ledone, Johanne] de Montebosone, Johanne de Turey, Stephano de Sancto Germano, domicellis, familiaribus dicti Guillermi de Sancta Cruce, et pluribus testibus ad hoc vocatis et rogatis. Et ego Petrus, etc.